เงินบาทแข็งค่าต่อเนื่องยังครองแชมป์แข็งสุดในเอเชีย
กรุงศรีจับตาเงินบาท แข็งค่าต่อเนื่องทุบสถิติ 9 เดือนครึ่ง ยังครองแชมป์แข็งสุดในเอเชีย ต่างชาติแห่ขายพันธบัตรระยะสั้น
5 ก.พ. 2562

กรุงศรีจับตาเงินบาท แข็งค่าต่อเนื่องทุบสถิติ 9 เดือนครึ่ง ยังครองแชมป์แข็งสุดในเอเชีย ต่างชาติแห่ขายพันธบัตรระยะสั้น
กลุ่มงานโกลบอลมาร์เก็ตส์ ธนาคารกรุงศรีอยุธยา  มีมุมมองต่อทิศทางค่าเงินบาทในสัปดาห์นี้ว่ามีแนวโน้มซื้อขายในกรอบ 31.15-31.50/ดอลลาร์สหรัฐ เทียบกับระดับปิดแข็งค่าที่ 31.29/ดอลลาร์ เมื่อสัปดาห์ที่แล้ว หลังแตะระดับแข็งค่าสุดในรอบ 9 เดือนครึ่ง ในเดือน ม.ค. เงินบาทแข็งค่ากว่า 4% สูงที่สุดในเอเชีย
ทั้งนี้ ในสัปดาห์ที่ผ่านมานักลงทุนต่างชาติซื้อหุ้นไทยสุทธิ 2,800 ล้านบาท แต่ขายพันธบัตร 1.1 หมื่นล้านบาท โดยส่วนใหญ่ยังเป็นการขายพันธบัตรระยะสั้น ส่วนเงินดอลลาร์อ่อนค่าเทียบกับสกุลเงินหลักส่วนใหญ่ หลังธนาคารกลางสหรัฐ (เฟด) คงอัตราดอกเบี้ยไว้ที่ 2.25-2.5% ตามเดิม
สำหรับปัจจัยภายในประเทศ คณะกรรมการนโยบายการเงิน (กนง.) จะมีการประชุมวันที่ 6 ก.พ. ซึ่งคาดว่าในรอบนี้จะตรึงดอกเบี้ยไว้ที่ระดับ 1.75% ด้วยเสียงไม่เป็นเอกฉันท์ ขณะที่ ธปท.ระบุว่า เงินบาทที่แข็งค่าเร็วจะเป็นหนึ่งในปัจจัยสำคัญที่จะนำมาพิจารณาในการประชุม กนง.
อย่างไรก็ตาม ทางการมองว่าการลงทุนโครงการขนาดใหญ่จะไม่ได้รับผล กระทบแม้ว่าอาจมีการเปลี่ยนแปลง รัฐบาล โดยเศรษฐกิจไทยยังแข็งแกร่งเพียงพอรองรับการขึ้นดอกเบี้ยในอนาคตได้ โดยเฉพาะการบริโภคที่ยังหนุนการขยายตัวของเศรษฐกิจในปีนี้ นักลงทุน จะเฝ้าติดตามมุมมองต่อภาวะเศรษฐกิจการเงินของ กนง. เพื่อประเมินทิศทางและจังหวะเวลาสำหรับการปรับดอกเบี้ยในระยะถัดไป